“ทีพีไอ โพลีน เพาเวอร์” จ่อเคาะราคาขาย IPO ต้นพ.ย.59 เข้าเทรด SET กลางพ.ย.นี้
"ทีพีไอ โพลีน เพาเวอร์" หรือ TPIPP ซึ่งเป็นบริษัทในเครือของ TPIPL ประกอบธุรกิจโรงไฟฟ้า เน้นผลิตไฟฟ้าจากขยะและพลังงานความร้อนทิ้งและสถานีบริการน้ำมันเชื้อเพลิงและก๊าซธรรมชาติ (NGV) เคาะราคา IPO 2.5 พันล้านหุ้น ต้นพ.ย. 59 เข้าเทรด SET กลางพ.ย.นี้ โดยมี บล.เมย์แบงก์ กิมเอ็ง (ประเทศไทย), ธนาคารซีไอเอ็มบี ไทย และธนาคาร ทิสโก้ เป็นที่ปรึกษาทางการเงิน
4 ต.ค. 2559

นายภัคพล เลี่ยวไพรัตน์ รองกรรมการผุ้จัดการใหญ่ สายบัญชีและการเงิน บริษัท ทีพีไอ โพลีน เพาเวอร์ จำกัด (มหาชน) หรือ TPIPP เปิดเผยว่า บริษัทจะเดินทางให้ข้อมูลแก่นักลงทุนในประเทศและต่างประเทศ คือสิงคโปร์ ฮ่องกง และยุโรป ในช่วงปลายเดือน ต.ค. นี้ เพื่อเชิญชวนนักลงทุนต่างชาติเข้ามาถือหุ้น และคาดว่าจะกำหนดกรอบราคาจากการสำรวจความต้องการซื้อหุ้นของนักลงทุนสถาบัน (Book Building) ในช่วงต้นเดือน พ.ย. และเข้าทำการซื้อขายในตลาดหลักทรัพย์แห่งประเทศไทย(SET) ช่วงกลางเดือน พ.ย.
ทั้งนี้ในส่วนของอัตราหนี้สินต่อทุน (D/E) ของบริษัทฯจะปรับตัวลดลงอย่างมาก หรือใกล้เคียง 0 เท่า หลังจากที่มีการชำระหนี้คืนราว 4,000 บาท แล้วเสร็จ จากปัจจุบัน D/E ของบริษัทฯอยู่ที่ 0.84 เท่า
ส่วนนายประเสริฐ อิทธิเมฆินทร์ รองผู้จัดการใหญ่อาวุโส สายบัญชีและการเงิน TPIPL เปิดเผยว่า หลังจากที่ TPIPP เข้าจดทะเบียนในตลาดหลักทรัพย์แล้วนำเงินกู้มาคืนให้กับ TPIPL จะช่วยลดภาระหนี้ของกลุ่มลง
“การเข้าจดทะเบียนในตลาดของ TPIPP นอกจากจะช่วยลดภาระหนี้ของกลุ่มลงแล้ว ยังช่วยสร้าง well ให้แก่บริษัทฯ และทำให้มีราคาอ้างอิงที่ชัดเจนขึ้น จากปัจจุบันที่ TPIPP มีมูลค่าที่ตราไว้ (พาร์) หุ้นละ 1 บาท”นายประเสริฐ กล่าว